Geliefde oogspesialis dié week finaal gegroetDr. Johan van den Berg (53), die bekende oftalmoloog van Pretoria wat verlede week in ŉ trompop botsing gesterf het, sal Vrydag finaal tydens ŉ gedenkdiens gegroet word. Adriaan van den Berg, Johan se broer, sê die gedenkdiens sal Vrydag in die 3ci-kerk in Zwavelpoort, Pretoria-Oos, plaasvind. “Daar is ŉ paar mense wat van oorsee af kom vir die diens,” het Adriaan gesê. Hy voeg by die gedenkdiens sal nie net ŉ herdenking wees nie, maar ook ŉ viering van Van den Berg se lewe. Maroela Media het vroeër berig Van den Berg was verbonde aan die Centurion Ooghospitaal, maar het ook ŉ oogkliniek in Trichardt bedryf waar hy Vrydae pasiënte gesien het. Hy en sy drywer was Vrydag omstreeks 05:45 op pad Trichardt toe, toe hulle sowat 10 km buite Delmas teen ŉ vragmotor gebots het. Van den Berg is op slag dood. Die drywer is beseer, maar is sedertdien weer uit die hospitaal ontslaan. Adriaan het vroeër sy broer beskryf as “ŉ reus in die oogkundebedryf”, maar veral ŉ nederige gesinsman en passievolle Christen. “As ons hom enigsins sou wou vereer, is dit om erkenning te gee aan die nederige gesinsman wat alles van homself gegee het om soos Christus te dien en nie eer te soek nie,” het hy gesê. Johan van den Berg en sy vrou, Carien, by hul vier dogters. (Foto: Verskaf) Dié beskrywing is ook weerspieël in die tientalle kommentare wat op sosiale media ingestroom het ná Van den Berg se dood. Talle mense het gedeel hoe hy hulle sig herstel of andersins hul lewe ingrypend verander het deur sy toegewyde mediese behandeling. ŉ Paar mense het ook vertel hoe Van den Berg dikwels behoeftige pasiënte gratis sou behandel sonder om enigiets daarvoor terug te verwag. “Die wêreld het ŉ pragtige siel verloor. Ons treur saam met [sy] familie. [Hy] was net een van daardie spesiale mense wat omgee met [hom] gedra het,” lui een van die kommentare. “Geen gelyke nie. My held, ons pasiënte se held. ŉ Reus wat nou hoog vlieg.”